Uriensuur en jig | Health24
Posted by: Jacobus | 2011/05/05
Uriensuur en jig
My GP het my ''n jaar gelede getoets vir uriensuur omdat ek oor gewrigspyne gekla het. Die uriensuurtelling was baie hoog. Ek het daarna begin met ''n dieet om die suur uit te skakel. My pH-telling is huidig 7.5, maar ek kry nogtans jig. Behoort die gunstige pH-telling dit nie uit te skakel nie?
Daar is 'n verskil tussen die pH van die bloed en die uriensuurinhoud. Die pH word veroorsaak deur die balans tussen suur en alkaliese stowwe in die bloed, terwyl uriensuur 'n afbraakproduk is van chemiese stowwe wat puriene genoem word. Puriene kom voor in rooivleis, orgaanvleis (lewer, niertjies, ens), wildsvleis, vis, hoender, vleissouse en -aftreksels, ansjovis, en sekere peulgroente. Dit is ook dan 'n goeie idee om alkohol, veral rooi wyn en vrugtesappe en fruktose uit te sny, as mens aan jig ly. Groente, vrugte, brood, melk en suiwelprodukte bevat nie eintlik enige puriene nie. Ek wil voorstel dat jy 'n geregistreerde dieetkundige spreek. Die dieetkundige sal jou help met 'n individuele dieetvoorskrif om die jig te verbeter. Besoek die Assosiasie vir Dieetkunde in SA se Webwerf by: www.dietetics.co.za en klik op 'Private Practising' om 'n dieetkundige in jou gebied te vind.